Document ID: 32001D0239

Απόφαση της Επιτροπής
της 26ης Μαρτίου 2001
για την τροποποίηση, για τρίτη φορά, της απόφασης 2001/172/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο
[κοινοποιηθείσα υπό τον αριθμό Ε(2001) 981]
(Κείμενο που παρουσιάζει ενδιαφέρον για τον ΕΟΧ)
(2001/239/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,
Εκτιμώντας τα ακόλουθα:
(1) Ως επακόλουθο της εκδήλωσης εστιών αφθώδους πυρετού στο Ηνωμένο Βασίλειο, η Επιτροπή εξέδωσε την απόφαση 2001/172/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο(4), όπως τροποποιήθηκε τελευταία από την απόφαση 2001/209/ΕΚ(5).
(2) Η κατάσταση ως προς τον αφθώδη πυρετό στο Ηνωμένο Βασίλειο ενδέχεται να θέσει σε κίνδυνο το ζωικό κεφάλαιο άλλων κρατών μελών λόγω της διάθεσης στην αγορά και του εμπορίου ζώντων δίχηλων ζώων και ορισμένων από τα προϊόντα τους.
(3) Το Ηνωμένο Βασίλειο έχει λάβει μέτρα στο πλαίσιο εφαρμογής της οδηγίας 85/511/ΕΟΚ του Συμβουλίου, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση του αφθώδους πυρετού(6), όπως τροποποιήθηκε τελευταία με την πράξη προσχώρησης της Αυστρίας, της Φινλανδίας και της Σουηδίας, και επίσης θέσπισε περαιτέρω μέτρα στις πληγείσες περιοχές.
(4) Επειδή η κατάσταση της νόσου στο Ηνωμένο Βασίλειο απαιτεί ενίσχυση των μέτρων ελέγχου για τον αφθώδη πυρετό που έχει λάβει το Ηνωμένο Βασίλειο, τα πρόσθετα κοινοτικά προστατευτικά μέτρα που θεσπίστηκαν σε στενή συνεργασία με το ενδιαφερόμενο κράτος μέλος, με την έκδοση της απόφασης 2001/172/ΕΚ, πρέπει να διατηρηθούν μέχρι την ημερομηνία που θα καθορισθεί.
(5) Ορισμένες διατάξεις της εν λόγω απόφασης που αφορούν τα μέτρα ελέγχου της μετακίνησης ζώων, τα οποία εφαρμόζονται στα άλλα κράτη μέλη, πρέπει να προσαρμοσθούν στην κατάσταση της νόσου και στη διάρθρωση της ζωοτεχνίας στα κράτη μέλη.
(6) Χάριν σαφήνειας πρέπει να διορθωθούν ορισμένες παραπομπές.
(7) Η κατάσταση θα επανεξεταστεί κατά τη συνεδρίαση της μόνιμης κτηνιατρικής επιτροπής που είναι προγραμματισμένη για τις 27 Μαρτίου 2001 και τα μέτρα θα προσαρμοστούν, εφόσον κριθεί αναγκαίο.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2001/172/ΕΚ της Επιτροπής τροποποιείται ως εξής:
1. Στο άρθρο 3 παράγραφος 2, οι λέξεις "περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας" αντικαθίστανται από τις λέξεις "για τα υγειονομικά προβλήματα στον τομέα της παραγωγής και της διάθεσης στην αγορά προϊόντων με βάση το κρέας και ορισμένων άλλων προϊόντων ζωικής προέλευσης".
2. Στο άρθρο 3 παράγραφος 3 στοιχείο β) τρίτη περίπτωση, οι λέξεις "κεφάλαιο VII του παραρτήματος Α" αντικαθίστανται από τις λέξεις "κεφάλαιο VI του παραρτήματος Β".
3. Στο δεύτερο εδάφιο του άρθρου 11β παράγραφος 3, οι δύο περιπτώσεις και το στοιχείο α) αντικαθίστανται από το ακόλουθο κείμενο:
"- κατευθείαν ή μέσω εγκεκριμένου κέντρου συγκέντρωσης σε σφαγείο προς άμεση σφαγή, με την προϋπόθεση έγκρισης από τις αρμόδιες αρχές του τόπου αναχώρησης και προορισμού, και
- σε άλλη εκμετάλλευση, με την προϋπόθεση έγκρισης από τις αρμόδιες αρχές του τόπου αναχώρησης και προορισμού
υπό τον όρον ότι:
α) κατά τη μεταφορά τα εν λόγω ζώα δεν έρχονται σε επαφή με ζώα που δεν ανήκουν στην ίδια εκμετάλλευση αποστολής, εκτός εάν μεταφέρονται προς σφαγή, και".
4. Η ημερομηνία στο άρθρο 14 αντικαθίσταται από την ημερομηνία "4ης Απριλίου 2001".
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 26 Μαρτίου 2001.

Labels: 17
0
3
6
18